नर्मदा परिक्रमा के बाद ओंकारेश्वर में अपना आखिरी धार्मिक अनुष्ठान करते हुए कांग्रेस के वरिष्ठ नेता दिग्विजय सिंह बहुत बदले हुए से दिखाई दे रहे हैं. 192 दिनों तक तीन हजार किमी की पैदल यात्रा कर उनके पैरों के तलवे पूरी तरह छिल चुके हैं. शरीर धूप और गर्मी में झुलस कर अपना रंग बदल चुका है. उनका वजन कम हो चुका है. कहा जा सकता है कि नर्मदा परिक्रमा ने उन्हें कुछ ज्यादा ही आडंबरहीन बना दिया है. वे धोती-कुर्ते के लिबास में किसी सामान्य परिक्रमावासी की तरह भीड़ में खो जाते हैं.